Rebecca Ferguson

Rebecca Louisa Ferguson Sundström (lair 19 Oktober 1983) iku sawijiné aktris Swèdhen. Dhèwèké miwiti karièré minangka aktris mawa sinétron Swèdhen Nya tider (1999–2000) lan banjur dadi bintang ing film horor sadhis Drowning Ghost (2004). Dhèwèké dadi misuwur ing kancah donya internasional mawa olèhé nggambaraké Elizabeth Woodville ing drama Britani Agung The White Queen (2013). Kanggo paraga iki dhèwèké olèh nominasi Golden Globe kanggo Aktris apik dhéwé ing Sérial Mini utawa Film Télévisi.
Ferguson uga dadi bintang minangka agèn MI6 Ilsa Faust, ngiringi Tom Cruise, ing telung film Mission: Impossible: Rogue Nation (2015), Fallout (2018), lan Dead Reckoning Part One (2023). Dhèwèké maragakaké Jenny Lind ing film musikal The Greatest Showman (2017), lan dadi bintang ing film horror Life (2017) and Doctor Sleep (2019), lan nduwé paraga panyengkuyung ing film kumidhi drama Florence Foster Jenkins (2016), film thriller The Girl on the Train (2016), lan film fiksi ngèlmiah Dune (2021) lan Dune: Part Two (2024). Ing taun 2023, dhèwèké wiwit mbintangi sérial fiksi ngèlmiah Silo ing Apple TV+.
Rebecca Ferguson lair ing Stockholm lan tumuwuh gedhé ing dhestrik Vasastan ing punjering Stockholm. Ibuné, Rosemary Ferguson, kuwi wong Inggris, dhèwèké ngalih saka Britani menyang Swèdhen nalika umur 25. Ibuné nulungi ABBA mertal lirik saka albumé Waterloo ing basa Inggris nalika taun 1975 lan uga ana ing lengen jero samaké albumé ABBA sing judhulé padha. Olov Sundström, bapakné, iku wong usaha Swèdhen. Rebecca Ferguson nganggo jenengé ibuné minangka jeneng panggungé. Mbah putriné saka ibuné iku wong Irlan Lor, lan mbah kakungé saka ibuné wong Sekotlan.
Ferguson sekolah ing sawijiné pawiyatan tengahan abasa Inggris ing Swèdhen lan déning wong tuwané diajari rong basa: ya iku basa Swèdhen lan Inggris. Dhèwèké lungguh ing Sekokah Musik Adolf Fredrik ing Stockholm lan lulus taun 1999.
Saka umur 13 taun, dhèwèké wis nyambut gawé minangka fotomodhèl lan kerep katon ing kalawarti lan iklan télévisi kanggo nawakaké kosmètik, klambi, lan Pé paèsan. Ferguson uga wis njogèd nalika isih cilik, dhèwèké bisa nari balèt, tap-dancing, jazz, street funk, lan tango. Dhèwèké tau ngajar tango Argentina ing sawijiné badan usaha tari ing Lund, Swèdhen sawetara taun, kamangka dhèwèké mbanjuraké karyané ing sawetara proyèk kriya cekak. Amerga durung pasti yèn dhèwèké kepéngin nyambut gawé dadi paraga, Ferguson uga nduwé pagawéan liya, kaya ta nyambut gawé ing punjer titipan bocah, suster bocah, pagawé toko pepaésan, toko sepatu, lan ngladèni ing rèstoran Koréa.
Ferguson misuwur minangka wanita kelas dhuwur Anna Gripenhielm ing sinètron Swèdhen Nya tider (1999–2000). Dhèwèké banjur main Chrissy Eriksson ing sinètron Swèdhen-Amérika Ocean Ave. (2002). Ing taun 2004, dhèwèké miwiti debut film ing Mikael Håfström film horor Drowning Ghost lan banjur dadi bintang tamu ing Wallander (2008). Sutradara Swèdhen Richard Hobert weruh dhèwèké ing pasar Kutha Simrishamn ing taun 2011, lan ndadèkaké awaké mbintangi film A One-way Trip to Antibes, sing marahi dhèwèké olèh nominasi anugrah bintang sing munggah godhong ing Fèstival Film Internasional Stockholm. Ing taun 2013, dhèwèké main film VI karo Gustaf Skarsgård.
Ing sasi Agustus 2012 ana wara-wara menawa Ferguson dikon maragakaké Elizabeth Woodville ing sérial drama sejarah télévisi BBC The White Queen (2013), sing adhedhasar buku romané Philippa Gregory asesirah The Cousins' War perkara para wanita nalika jaman Paprangan para Rose. Pamaragané Ferguson ing The White Queen dilem apik, lan dhèwèké olèh nominasi Golden Globe Award kanggo kategori Best Actress in a Miniseries or Television Film.
Ing taun 2015, Ferguson luwih diakoni manèh olèhé maragakaké agèn MI6 Ilsa Faust, bintang pokok wanita ing film kaping lima Mission: Impossible, Mission: Impossible – Rogue Nation, kanggo karyané Ferguson dilem para kritisi. Tom Cruise milih Ferguson dhéwé main karo awaké sajeroné film iki sawisé dhéwé nonton Ferguson main ing The White Queen lan weruh menawa Ferguson iku ana mèmperé karo Ingrid Bergman. Dhèwèké mainaké paragané manèh ing film Mission: Impossible film kaping enem, Mission: Impossible – Fallout, sing dirilis ing taun i2018. Film iki suksès komersialé sing gedhé dhéwé, mawa omzèt luwih saka $790 yuta saindhenging donya–lan banjur maragakaké manèh ing film kaping pitu, Mission: Impossible – Dead Reckoning Part One, ing taun 2023.
Ing taun 2016, dhèwèké mainaké rong paraga sing séjé sajeroné film siji, yaiku Katya lan Lauren ing film tegang mata-mata Perang Atis sing disutradarani déning Shamim Sarif, Despite the Falling Snow, bareng karo Sam Reid lan Charles Dance. Kanggo karyané ing film iki dhèwèké menangaké anugrah Aktris Apik dhéwé Best ing Prague Independent Film Festival taun 2016. Ing tembé ing taun sing padha, Ferguson uga main ing Florence Foster Jenkins besutané Stephen Frearsbareng karo Meryl Streep lan Hugh Grant. Isih ing taun 2016 dhèwèké uga main ing adhaptasi buku tegang anggitané Tate Taylor sing nduwé irah-irahan The Girl on the Train lan dibintangi déning Emily Blunt. Ing taun 2017, Ferguson maragakaké paraga wanita utama ing film horor sains fiksi Amérika Sarékat Life, sing dibesut déning Daniel Espinosa , karo bintang priya Jake Gyllenhaal lan Ryan Reynolds. Saliyané iku dhèwèké main bebarengan karo Michael Fassbender and Charlotte Gainsbourg ing film The Snowman, film kadurjanan tegang besutané Tomas Alfredson. Banjur dhèwèké uga maragakaké Jenny Lind, sawijiné penyanyi opera Swèdhen ing film musikal The Greatest Showman, karo Hugh Jackman lan Michelle Williams.
Ing taun 2019, Ferguson main ing sawetara film gedhé. Ing film Doctor Sleep, sawijiné adhaptasi romané Stephen King sing nduwé judhul sing padha, Ferguson dadi bintangé karo Ewan McGregor. Banjur dhèwèké mainaké watek ala Morgana ing film pangumbara besutané Joe Cornish mawa irah-irahan The Kid Who Would Be King; lan uga dadi salah sijiné bintang minangka Riza Stavros ing film kumidhi fiksi ngèlmiah besutané F. Gary Gray ajudhul Men in Black: International. Ing taun 2021, dhèwèké dadi bintang karo Hugh Jackman ing film tegang fiksi ngèlmiah besutané Lisa Joy ajudhul Reminiscence. Dhèwèké uga maragakaké Lady Jessica ing adhaptasiné bukuné Frank Herbert Dune, besutané Denis Villeneuve. Dhèwèké maragakaké karakter sing padha manèh in fim terusané yaiku Dune: Part Two (2024). Ing taun 2023, Ferguson uga dadi bintang lan prodhuser èksèkutif sérial fiksi ngèlmiah Silo ing Apple TV+.
Ing taun 2007, Ferguson nglairaké anaké sing kapisan, anak lanang. Bapakné si jabang bayi kuwi manten pacaré sing jenengé Ludwig Hallberg, juru térapi psikosintèsis. Sawisé sinétroné suksès lan anaké lanang lair, dhèwèké ngalih menyang Simrishamn, ing pasisir kidul-wétan Swèdhen karo Hallberg. Ing taun 2012, Ferguson lan Hallberg bebarengan ngajar jogèd tango ing Österlen. Pasangan iki banjur pegat ing sasi April 2015.
Wiwit taun 2016, Ferguson nduwé rélasi karo pengusaha Rory St. Clair Gainer, karo awaké dhèwèké nduwé anak wadon sing lair sasi Mèi 2018. Ferguson lan Gainer banjur mantènan ing pungkasané taun iku. Wong loro iku nduwé omah ing Richmond, ing kidul-kuloné London, amarga cedhak karo studhio Pinewood lan Shepperton.
Ferguson luwih seneng mlaku cokoran: kaya ta pangucapé sajeroné wawancara, "Aku égois, aku seneng mlaku cokoran lan nganggo klambi sing kepénak" ("Selfishly, I love being barefoot and wearing comfy clothes"). Padatané iki banjur ditrapaké ing sawetara paragané, kalebu Ilsa Faust, Rose the Hat ing Doctor Sleep, Riza Stavros ing Men in Black: International, Morgana ing The Kid Who Would Be King, lan Lady Jessica ing Dune.